May Britt Vihovde (Venstre), 2002-12-03:
Venstre har i fleire år arbeidd for at dagens gjeldsordningslov skulle bli revidert. For Venstre har det overordna målet ved revidering av denne lova vore å sikra ei lov som gjer at menneske som har kome opp i ein vanskeleg situasjon, får ei gjeldsordning og moglegheit for ein ny start – og at kreditorane som skal vera med på å bidra til dette, føler at dei òg blir tilgodesette. Den gjeldsordningslova som vi vedtek i dag i Stortinget, vil på mange vesentlege punkt bidra til dette. Allereie hausten 1998 ønskte Venstre å revidera lova. Då hadde ho fungert i fem og eit halvt år. Mange av våre tillitsvalde var engasjerte i å hjelpa menneske som hadde kome opp i ein vanskeleg situasjon i ei tid då stor arbeidsløyse, kombinert med høg bustadpris, høg grad av lån for å finansiera bustad og høg rente gjorde at mange fekk betalingsproblem. Ei undersøking lagd fram av Riksrevisjonen i september 1997 om forvalting av gjeldsordningslova peika òg på ei rekkje kritikkverdige forhold. Tre ulike regjeringar har sidan 1998 arbeidd med å leggja fram ei evaluering av denne lova. Venstre er glad for at mange av dei endringsforslaga som vi la fram for regjeringa Bondevik i 1998, er med i dei forslaga som Samarbeidsregjeringa har lagt fram no. Eg vil her trekkja fram nokre punkt som blir vesentleg forbetra: Ein sikrar tilstrekkelege livsopphaldsmidlar for barnefamiliar ved at ein får ein meir lik praksis for fastsetjing.Det blir mogleg å setja av midlar for å dekkja ekstrautgifter som oppstår i samband med samværsrett i høve til sin eigne barn.Eit samrøystes storting meiner òg at eventuelle særbidrag til barna ikkje skal brukast til fordel for kreditorane, men til fordel for barna.Venstre ønskjer ikkje å knytta noka grense opp mot minstepensjonen når det gjeld rettleiande satsar for livsopphald. Ulike levekostnader kan gjera at ein treng meir pengar enn 85 pst. av minstepensjonen.Det er svært positivt at det blir opna for at skatte- og avgiftskrav skal delta i ei gjeldsordning, og at ei gjeldsordning òg kan bli innvilga i dei tilfella der skyldnaren berre har skatte- og avgiftsgjeld. Den mest omdiskuterte paragrafen i forslaget til endring av gjeldsordningslova gjeld lengda på gjeldsordningsperioden. For det første vil eg peika på tidspunktet som perioden skal reknast frå. For å sikra skyldnaren meiner Venstre at det er best at perioden blir rekna frå det tidspunktet det blir inngått ein avtale – dette for å hindra at tida blir trekt ut i forhandlingsperioden utan at skyldnaren har den tryggleiken at det er ein avtale. Det mest omdiskuterte spørsmålet i denne saka – i alle fall den delen av lova som eg har fått mest innspel og tilbakemeldingar på – gjeld etterperioden etter fullførd gjeldsordning. Venstre har vore svært skeptisk til denne etterperioden, då mange opplever at dei aldri blir ferdige med gjeldsordninga og kan få starta på nytt. Forslaget frå Regjeringa om at verdiauke på bustaden ikkje skal takast med ved vurdering av om gjeldsordninga skal setjast til side, er ei klar forbetring. Det vil vera eit samrøystes storting som i dag vedtek at etterperioden skal reduserast frå fem til to år. Med dei endringane vi vedtek i dag, er det Venstre sitt syn at gjeldsordningslova vil gi dei menneska som kjem opp i ein vanskeleg økonomisk situasjon, større moglegheit til å få gjeldsordning og større moglegheit til å kunna starta på nytt.